**„Acme Grupės“ veiklos pelnas augo 23 proc. ir viršijo 25 mln. Eur**

**Vienos didžiausių Baltijos šalyse didmeninės prekybos elektros įrenginiais, filmais ir kitomis verslo sritimis užsiimančių 33 bendrovių grupės „Acme Grupė“ konsoliduotos pajamos 2023 m. augo 7 proc. ir siekė 802 mln. Eur (2022 m. buvo 747 mln. Eur). Grupės pelnas prieš palūkanas, mokesčius, nusidėvėjimą ir amortizaciją (EBITDA) 2023 m. sudarė 25,4 mln. Eur ir buvo 23 proc. didesnis nei 2022-aisiais, kai siekė 20,7 mln. Eur.**

„2023 metais „Acme Grupės“ veiklos pelningumą lėmė grupės bendrovių sėkminga, į plėtrą orientuota veikla. Nepaisant to, kad elektronikos įrenginių distribucija užsiimančių bendrovių veiklos rinka traukėsi, tačiau naujų prekės ženklų įvedimas ir esamų intensyvi plėtra, veiklos procesų efektyvumo sustiprinimas leido užtikrinti pelningą veiklą“, – teigia „Acme Grupės“ vadovas Sergej Artemiuk. 2023 m. bendrovių grupės eksportas sudarė 50 proc. visos apyvartos. Eksportas vykdytas į 30 užsienio šalių.

Pasak S. Artemiuk, EBITDA augimą lėmė ir pagreitį įgaunanti atsinaujinančios energetikos bendrovių veikla – aktyviai vystomi tiek saulės, tiek vėjo parkai Lietuvoje. Praėjusiais metais buvo išplėsti energijos gamybiniai pajėgumai bei gautos pirmosios pajamos iš parduotų saulės parkų. Šiuo metu vystomų saulės projektų apimtis siekia 118 MW, vėjo projektų – 53 MW.

Sėkmingus veiklos rezultatus lėmė ir pasitraukimas iš karjerų verslo. „Acme Grupė“ pernai pardavė bendrovių grupę „ST investicija“, kuri plėtojo smėlio karjerus Lietuvoje. Tai padėjo labiau susitelkti į pagrindines grupės veiklos kryptis bei atsinaujinančios energetikos projektus.

**„Apple“ įrenginių paklausa augo**

„Acme Grupės“ valdomos bendrovės „AVAD Baltic“, platinančios „Apple“ prekės ženklo įrenginius Baltijos šalyse, pardavimo pajamos augo 5 proc. ir 2023 m. siekė 483 mln. Eur. 2022 metais pajamos buvo 460 mln. Eur.

Remiantis „BRC Group“ duomenimis, „iPhone“ pardavimo pajamos Baltijos šalyse per metus augo 16 proc. ir 2023 m. siekė 326 mln. Eur. „Macbook“ nešiojamieji kompiuteriai taip pat stiprino savo pozicijas Baltijos šalyse: rinkos dalis vienetais ūgtelėjo nuo 17 proc. 2022 m. iki 20 proc. pernai. Metai buvo sėkmingi ir „Apple Watch” išmaniųjų laikrodžių kategorijoje – ji pasiekė 47 proc. rinkos dalį verte išmaniųjų laikrodžių kategorijoje.

**Prekyba technologiniais įrenginiais nestojo**

Pasak S. Artemiuk, nors 2023 m. technologinių įrenginių rinka Baltijos šalyse patyrė paklausos sumažėjimą, viena stambiausių Baltijos šalyse didmenine prekyba technologiniais įrenginiais užsiimanti grupės bendrovė „ACC Distribution“ augo ar išlaikė pajamų augimą, augino naujų technologinių įrenginių kategorijas ir intensyviai efektyvino procesus. Bendrovės konsoliduotos pajamos 2023 m. augo 8,7 proc. iki 304,6 mln. Eur (2022 m. – 280 mln. Eur).

2023 metais daugiau nei 16% visų pajamų sudarė pajamos iš naujų technologinių įrenginių prekės ženklų ar prekių kategorijų. O prieš metus atliktos investicijos į atsargų ir sandėlio valdymo sistemas bei analitikos įrankių stiprinimą 2023 metais davė grąžą geriau tenkinant partnerių poreikius, efektyvinant procesus ir apyvartinio kapitalo valdymą.

Vis didesnę „ACC Distribution“ krepšelio dalį užima atsinaujinančios energetikos įrenginių pardavimai. 2023 m. šios produkcijos pardavimai augo daugiau nei 2 kartus. Pernai bendrovių grupė sėkmingai plėtojo veiklą drauge su tokiais tvarios energetikos prekės ženklais, kaip saulės panelės „TrinaSolar“, inverteriai ir energijos kaupyklos „Sungrow“ ir „Huawei“, elektromobilių krovimo stotelės „Wallbox“ ir kitais šios kategorijos prekės ženklais.

**Saulės ir vėjo parkų veikla generavo pajamas**

Saulės ir vėjo jėgainių parkus vystančios bendrovių grupės „Acme Solar Group“ veikla pernai sparčiai plėtėsi. „Acme Solar Group“, kurią sudaro 10 bendrovių, augino konsoliduotas pajamas beveik 6 kartus, iki 9,6 mln. Eur, kai 2022 m. pajamos siekė 1,7 mln. Eur. Daugiausiai tokį pajamų augimą lėmė 2023 metais įrengti ir nutolusiems gaminantiems vartotojams parduoti trys saulės parkai, kurių bendra galia siekia 7,7 MW. Pardavus šiuos parkus „Acme Solar Group“ toliau užtikrins šių parkų priežiūrą bei administravimą. Šių parkų generuojamą elektros energiją dabar naudoja daugiau nei 1 tūkst. klientų.

„Ateinantys trys veiklos metai „Acme Solar Group“ bendrovių grupei bus intensyvaus augimo periodas, per kurį bus visiškai įgyvendinti šiuo metu 170 MW bendros galios statomi saulės ir vėjo projektai: 118 MW saulės panelių ir 53 MW vėjo jėgainių parkai.“, – teigia S. Artemiuk.

**Stebi pozityvias tendencijas kino industrijoje**

„ACME Film“ grupės pajamos 2023 m. augo 42 proc. ir sudarė beveik 9 mln. Eur. Lietuvos kino teatruose „ACME Film“ parodė 63 filmus, kai 2019 m. buvo parodyti 75 filmai.

„Apskritai 2023 m. buvo fiksuojamos pozityvios kino industrijos tendencijos, kino filmų ir jų parodymų skaičiai artėja prie priešpandeminio lygio, žiūrovai sugrįžo į kino teatrus ir vis dažniau renkasi žiūrėti ACME Film siūlomus kino filmus. Bendros Lietuvos kino industrijos pajamos augo 18 proc. Tikimasi, kad 2024 m. Lietuvos kino rinka augs 4 proc.“, – teigia grupės vadovas.

Praėjusiais metais daugiausiai žiūrovų pritraukė tokie kino filmai, kaip „Barbie“ ir „John Wick: Chapter 4“.

**Augo elektroninių įrenginių remonto paslaugos**

Elektroninių įrenginių priežiūra ir remontu užsiimančios „Acme Grupės“ bendrovės „Servisa ICT“ pajamos pernai augo 40 proc. iki 4,5 mln. Eur.

Paslaugų pajamas augino naujos partnerystės su tokiais prekės ženklais, kaip „Xiaomi“, „Motorola“, „GigaByte“, „Electrolux“, „AEG“ ir nekontraktinio elektroninių įrenginių remonto apimčių augimas.

„Kompiuterinių ir kitų IT įrenginių rinka stabili ir auga gana nuosaikiai, todėl pernai dėmesį skyrėme „Servisa ICT“ paslaugoms stambios buitinės technikos ir buitinės elektronikos remonto rinkoje. Šiemet bendrovė yra numačiusi atidaryti klientų aptarnavimo vietą Klaipėdoje. Iki šiol bendrovė turėjo klientų aptarnavimo vietas Kaune ir Vilniuje“, – teigia S. Artemiuk.

**Nekilnojamojo turto projektų plėtra**

„Acme Grupės“ nekilnojamo turto (NT) priežiūros ir administravimo įmonių grupė „ACME NT“ praėjusiais metais konsoliduotas pajamas augino 15,5 proc. iki 1 mln. Eur. Pajamų nuosaikų augimą lėmė administruojamų NT paslaugų ir objektų plėtra: bendrovė pradėjo administruoti „Acme Grupės“ biurą sostinėje, baigė rengti ir tolesniam plėtojimui paruošė NT objekto projektą pajūryje.

**Keičiama verslo valdymo sistema**

Šiemet grupės didelis dėmesys bus skiriamas jau pradėtam įgyvendinti technologiniam projektui – keičiamai verslo valdymo sistemai (ERP, angl. Enterprise Resource Planning). Manoma, kad šis projektas bus įgyvendinamas apie trejus metus.

Nemažiau dėmesio „Acme Grupė“ pernai skyrė verslo rizikų valdymui ir reguliacinės atitikties užtikrinimui, konkurencinės teisės, antikorupcijos nuostatų įgyvendinimui, taip pat verslo partnerių bei sankcijų atitikties rizikos valdymui. Tęsiami ir sisteminiai pokyčiai tvarumo srityje – 2023 m. buvo patvirtinta tvarumo įgyvendinimo strategija, jau renkami duomenys tvarumo rodikliams užtikrinti.

2023 metus „Acme Grupė“ baigė su atnaujintu prekės ženklu ir vizualiniu identitetu. „Acme Grupė“ save pozicionuoja kaip tarptautinę partnerysčių erdvę, kurioje užsimezga ir auga skirtingos verslo partnerystės, partnerystės su socialiniais partneriais, taip pat partnerystė tarp grupės bendrovių ir komandos narių.